Siunnersuummut nassuiaatit

**Nassuiaatit nalinginnaasut**

**1. Allaqqaasiineq**

Siunnersuummi siunertaavoq ilanngaasiinani akileraartarnermik aaqqissuussinerup sulisut avataaneersut Kalaallit Nunaanni Namminersorlutik Oqartussat sinnerlugit erngup nukinganik nukissiuutinik suliaqartut ilanngullugit annertusineqarnissaa. Tassunga tapiliullugu siunnersuutigineqarpoq sulisunit taakkunannga akileraarutinit A-nit isertitat nunap karsianit isertitarineqassasut. Tamassuma Kalaallit Nunaanni Namminersorlutik Oqartussat sinnerlugit mittarfinnik sanaartornermi atuuttoq assigaa.

Inoqarfinnik pilersuinermut erngup nukinganik nukissiuutinut aningaasaliinerit nunami namminermi suliaavoq, taamaammat sulisut avataaneersut nukissiuutini taakkunani sulisut akisarsiaannit akileraarutinit isertitat aamma nunap karsianit isertitsissutaasariaqarput, tassani taakku aningaasanut inatsisikkut aningaasat ataatsimut pingaarnersiuinermut ilanngunneqarsinnaallutik.

**2. Siunnersuummi immikkoortut pingaarnerit** Namminersorlutik Oqartussat sinnerlugit erngup nukinganik nukissiorfiit ilanngullugit ilanngaasiinani akileraarutinik aaqqissuussinermik annertusititsineq.

*Inatsisit atuuttut*

§ 72 a, imm. 1-imi ilanngaasiinani akileraarutinik aaqqissuussinermi inuit atorfeqarnermik ilaattut *illoqarfiit nunaqarfiillu piujusut avataanni* sanaartugassanik pilersaarusiornermik, sanaartornermi suliassanik imaluunniit ikkusussanik ikkussuinermilluunniit suliaqartut ilaapput.

Ilanngaasiinani akileraarutinik aaqqissuussineq Inatsisartut inatsisaatigut nr. 48, 2017-imeersukkut Namminersorlutik Oqartussat mittarfinni sanaartornerannut annertusineqarpoq.

§ 68, imm. 2, nr. 7-ip kinguneraa illoqarfiit nunaqarfiillu avataanni imaluunniit Namminersorlutik Oqartussat sinnerlugit mittarfinnik sanaartornermi ilanngaasiinani akileraarutinik aaqqissuussinermi sulisunit isertitat Nunap Karsiata isertitarissagai. Inatsisartut inatsisaanni nr. 20 2010-meersumi aalajangersakkanut nassuiaatini allaqqavoq, illoqarfiit nunaqarfiillu piujusut ataanni erngup nukinganik nukissiuutit pineqarnissaannik piumasaqaat imatut kinguneqartoq:

*”[..] erngup nukinganik illoqarfinnut nunaqarfinnullu pioreersunut pilersuisussanik*

*sanaartornerit aalajangersakkami ilaanngillat, illuatungaagulli aatsitassarsiorfinnut*

*suliffissuaqarfinnullu illoqarfiit nunaqarfiillu avataaniittunut erngup nukinganik*

*innaallagissiorfiliornerit aalajangersak-kami ilaapput.*

Taamaalilluni § 68, imm. 2, nr. 7 malillugu ilanngaasiinani akileraarutinik aaqqissuussineq akileraarutiniillu isertitanik agguaaneq taamaallaat erngup nukinganik nukissiorfinnut suliffissuarnik imaluunniit aatsitassarsiornermut pingaarnertut siunertaqarfiusunut atuuppoq, taamaalillunilu nukissiorfinnut najugaqarfinnik pilersuineq siunertaralugu sanaartorneqartut ilaanatik.

*Siunnersuut*

Ilimagineqarpoq erngup nukinganik pilersuinermut piffissami aggersumi annertuunik aningaasaliisoqassasoq. Taamaalilluni siunnersuutigineqarpoq ilanngaasiinani akileraarutinik aaqqissuussineq imatut annertusitinneqassasoq, sulisut Namminersorlutik Oqartussat sinnerlugit erngup nukinganik nukissiorfinnik sanaartornermik suliaqartut ilanngaasiinani akileraarutinik aaqqissuussinermut ilanngunneqassasut. Tamassumunnga tapiliullugu siunnersuutigineqarpoq akileraarutini A-.nit isertitat nunap karsiata isertitarissagai.

Ilimagineqarpoq erngup nukinganik nukissiorfiliornermut sulisussasiorneq Kalaallit Nunaanni sanaartornermik inuussutissarsiummi piginnaasaq qaangissagaa, taamaammat ilimagineqarpoq sanaartornermi sulisut nunanit allaneersut ilanngunneqassasut. Siunnersuut aamma sulisunut nunanit allaneersunut sanaartornerni taakkunani sulisunut akileraarusiisarnerup piuminarnerulersinnissaanik kissaateqarnermik tunngaveqarpoq.

Akileraarutinit A-nit isertat nunap karsiata kommunillu akornanni agguaanerup kommunit Naalakkersuisullu akornanni suliassaqarnerup sulianillu ersersippaa. Sulisut avataaneersut Kalaallit Nunaanni kommunit atugarissaarnermik tapiissuteqartarnerannik atuigajunngitsut pineqarput, tassa taamaallaat nalinginnaasumik sanaartornermut atatillugu nunatsinniittarmata.

Ilanngaasiinani akileraarutinik aaqqissuussineq sulisut inummut ilanngaateqaratik imaluunniit suliffeqarnermut ilanngaateqaratik ilanngaasiinani isertitaannit akileraarutaat inaarutaasumik 35 procentiupput. Inuit ilanngaasiinani akileraarutinik aaqqissuussinermi ilaatut isertitat Kalaallit Nunaanni akileraarusiisinnaatitaanermut ilanngippata pisut ilaanni nammineerluni nalunaarsukkamik tunniussisariaqanngillat.

Siunnersuut ilanngaasiinani akileraarutinik aaqqissuussinermi allannguutinik allanik kinguneqanngilaq. Sulisup nunatsinniinnerup aallartinnera sioqqullugu qaammatit arfinillit iluanni nunami maani kommunimut akileraartussaatitaasimannginnissaa ilanngaasiinani akileraarutinik aaqqissuussinermi ilaanissamut piumasaqaataavoq. Inuit assersuutigalugu Kalaallit nunaanni najugaqartut erngup nukinganik nukissiorfinnik sanaartornermi suliffissarsisut taamaalillutik ilanngaasiinani akileraarutinik aaqqissuussinermut ilaasinnaanngillat.

Sulisoq ilanngaasiinani akileraarutinik aaqqissuussinermut ilaassappat sulisup sanaartugassanik pilersaarusiornermi, sanaartugassanik suliani imalluunnit ikkussukkanik ikkussuinermillu suliani atorfeqarnerminut atatillugu suliaqarnissaa aamma piumasaqaataavoq. Allaffissornermi suliat taamaalillutik ilanngaasiinani akileraarutinik aaqqissuussinermi ilaanngillat.

**3. Pisortanut aningaasaqarnermi allaffissornermilu kingunissai**

Ilimagineqarpoq ilanngaasiinani akileraarutinik aaqqissuussinermi sulisunik nunanit allaneersunik atuineq sanaartornermi aningaasartuutit appartinnissaannut tapersiissasoq. Sanaartornermi aningaasartuutit appariartorpata aamma taarsigassarsianik aningaasalersuinissamik pisariaqartitsineq taamaalillunilu aningaasalersuinermut aningaasartuutit annikillisissavaat, NunaGreen A/S-ip erngup nukinganik nukissiorfinnik Namminersorlutik Oqartussat sinnerlugit sanaartortitsisup ilisimatitsissutigaa ilimagineqartoq ilanngaasiinani akileraarutinik aaqqissuussinermik atuineq sanaartornermi aningaasartuutinut missingersuinermi 0,5 procentimik sunniuteqassasoq.

Ilanngaasiinani akileraarutinik aaqqissuussinermik annertusisitsinerup isertitanut kingunissaani erngup nukinganik nukissiorfinnut ilaasunik sanaartortoqarnersoq tulliullugulu sanaartornerni aningaasarsianut aningaasartuutit aamma sulisut avataaneersut amerlassusaat apeqqutaassapput. Ilimagineqarpat sanaartornerni sulisut tamarmik avataaneersuussasut, Nuummi erngup kinguneranik pilersuinermik allilerineq sanaartornermi missingiinermi assersuutigalugu 235-237 mio.kr-t akornanni isertitsissutaanerussaaq, akerlianik pisortat akileraarutinit isertitaat ataatsimut isigalugu 10-19 mio.kr-nik ikinnerussallutik. Kommunit ilanngaasiinani akileraarutinik aaqqissuussinermit isertitat nunap karsiata isertitsissutigissammagit isertitsissutaanerusunik pissarsissanngillat. Ilimagineqarmat sanaartornermi sulisut ilaat nunatsinni najugaqartuussasut isertitanut kingunissai qulaani oqaatigineqartuni annikinnerussapput.

Ilimagineqarpoq siunnersuut pisortanut allaffissornermut annertuunik kinguneqassanngitsoq.

**4. Inuussutissarsiortunut aningaasaqarnermi allaffissornermilu kingunissai**

Ilanngaasiinani akileraarutinik aaqqissuussinermik annertusisitsinerup suliffeqarfiit sulisut avataaneersut erngup nukinganik nukissiorfinni sulisut isertitanit akileraarutaannik suliaqartarnerat ajornannginnerulersissavaa.

Tamassuma saniatigut ilimagineqarpoq siunnersuut inuussutissarsiortunut aningaasaqarnermi allaffissornermilu annertuunik kinguneqassanngitsoq.

**5. Avatangiisinut, pinngortitamut innuttaasullu peqqissusiannut kingunissai** siunnersuut avatangiisinut, pinngortitamut innuttaasullu peqqissusiannut kinguneqassanngilaq.

**6. Innuttaasunut kingunissai** Erngup nukinganik nukissiuutinik sanaartornermut aningaasartuutit appartinneqarpat akisut innuttaasut inuussutissarsiortorlu akilertagaat naggataatigut aamma appassapput. Erngup nukinganik nukissiuutit inoqarfinnut pilersuisut erngup nukinganit innaallagissamik atuinikkut kialiortoqarpat nunatsinni atuisunit inuussutissarsiortuniillu aningaasalersorneqartarput.

Ilanngaasiinani akileraarutinik aaqqissuussinerup annertusinissaa pillugu siunnersuummi sulisut avataaneersut erngup nukinganik nukissiuutinik sanaartornermi suliaqartut ilaapput. Aningaasarsiat akileraartarnermi ilanngaatit aamma akileraarutit procentiat tamarmiusoq apeqqutaallutik, ilanngaasiinani akileraarutinik aaqqissuussineq ataasiakkaat qaffasinnerusumik appasinnerusumilluunniit akileraarnerannik kinguneqarpoq. ilanngaasiinani akileraarutinik aaqqissuussineq inunnut 380.000 kr. missaanni ukiumut isertitaqartunut qaffasinnerusumik akileraaruteqarnermik ataatsimut isigalugu kinguneqarpoq inunnullu aningaasat taakku qaangerlugit isertitaqartunut appasinnerusumik akileraaruteqarnermik kinguneqarluni.

Siunnersuut tamassuma saniatigut innuttaasunut annertuunik kinguneqanngilaq.

**7. Kingunissai annertuut allat**Siunnersuut annertuunik allanik kinguneqassanngilaq.

**8. Tusarniaaneq**Siunnersuut piffissami x junimit x julimut 2025 tusarniaaffigineqartunut tusarniutigineqarpoq aammalu www.naalakkersuisut.gl-imi tusarniaanermut nittartakkami ikkunneqarluni.

**Siunnersuummi aalajangersakkanut ataasiakkaanut nassuiaatit**

§ 1-imut

Nr. 1 (§ 68, imm. 2, nr. 7)

Kingunerinik aaqqiineq pineqarpoq, taamaalilluni aalajangersagaq inuit Namminersorlutik Oqartussat sinnerlugit erngup nukinganik nukissiuutinik sanaartornermik suliaqartut ilanngullugit annertusineqarluni. Taamaalilluni inuit pineqartut taamaalillutik § 72 a, imm. 1 allanngortinneqartussatut aamma siunnersuutigineqartup assigaat. Akileraarutit inunnit aalajangersakkami ilaasunit isertitat nunap karsiata isertitarissavai.

Aamma 72, imm. 1-imut allannguummut nassuiaatit ataaniittut innersuussutigineqarput.

Nr. 2-mut (§ 72 a, imm. 1, 1. Oqaaseqatigiit siulliat)

Siunnersuutigineqarpoq ilanngaasiinani akileraarutinik aaqqissuussineq inuit atorfeqarnerminnut atatillugu Namminersorlutik Oqartussat sinnerlugit erngup nukinganik nukissiorfinnik sanaartornermi sanaartugassanik pilersaarusiornermi sulianut, sanaartornermi sulianut aamma ikkussukkanik ikkussuinermilu sulianut atatillugu suliaqartut ilanngullugit annertusineqassasoq. Aamma siunnersuutigineqarpoq aalajangersakkami taaguut ’illoqarfiit nunaqarfiillu’ najugaqarfinnik taarserneqassasoq

Siunnersuut tamassuma saniatigut suliat piumasaqaatilluunniit suut ilanngaasiinani akileraarutinik aaqqissuussinermut ilaanerannik allannguutinik imaqarpoq. sanaartugassanik pilersaarusiorneq inatsisit atuuttut malillugit imatut paasineqassaaq, sanaartornermik pilersaarusiorneq, aaqqissuussineq, titartakkat naatsorsuinerillu sanaartornermut tunngaviliisut. Sanaartornermi suliat imatut paasineqarput sanaartornerit ataatsimoortut aningaasaqarnermik teknikkikkulluunniit suliat namminneq eqqortinnissaannut naatsorsuussat inernerat. Ikkussukkat ikkussuinerlu imatut paasineqarput teknikkikkut atortunik, illunik, atortunik elektroniskinik il.il. katiterineq ikkussuinerluunniit.

Taamaallaat sulisut suliassanik taaneqartunik suliaqartut aalajangersakkami ilaapput, tassunga ilanngullugit assassorlutik sulisut, teknikerit, ingeniørit, igasut, iggavimmi sulisut, sulisartut, peqqissanermi sulisut assigisaallu. Sulit assersuutigalugu allaffissornermik aamma sanaartorfimmut sanaartorfimmiillu assartuisut nalinginnaasumik suliaqartut aalajangersakkap avataaniipput.

Aalajangersagaq sanaartugaq Namminersorlutik Oqartussat, tassunga ilanngullugu ingerlatseqatigiiffik Namminersorlutik Oqartussanit pingaarnertut pigineqartoq, sinnerlugit suliarineqarpat atuuppoq, Malittarisassaq aamma sulisunut entreprenørini aamma entreprenørinut pilersuisuni erngup nukinganik nukissiorfimmik sanaartornermik suliaqartuni sulisut aalajangersakkami ilaapput.

Erngup nukinganik nukissiorfik imatut paasineqassaaq sulluliamik, sapusiamik, turbininik, generatorinik il.il. aamma illunik atortorissaarutinik erngup nukinganik nukissiuummik sanaartornermi atugassatut sanaartorneqartunik pilersitsineq. Aamma sulinermi aqqusinernik, talittarfimmik sulisunut atortorissaarutaagallartunik il.il. erngup nukinganik nukissiorfimmik sanaartornermut pisariaqartunik pilersitsineq allannguinerluunniit ilaavoq. Aamma transformereqarfinnik transformerinut atassutinik erngup nukinganik nukissiorfiup najugaqarfiillu erngup nukinganik nukissiorfimmit pilersorneqartut akornanni pilersitsineq aamma nukimmik nutaamik aqutsissutinik atortunillu nutarterineq ilanngaasiinani akileraarutinik aaqqissuussinermi ilaapput.

§ 2-mut

Siunnersuutigineqarpoq siunnersuut ulloq 1. januar 2026 atuutilersinneqassasoq aammalu ukiumit isertitsiviusumit 2026-mit atuutissasoq.

**Ilanngussaq 1**

|  |  |
| --- | --- |
| **Siunnersuut inatsisinut atuuttunut sanilliullugu** | |
| *Oqaasertaliussaq atuuttoq* | *Siunnersuut* |
|  | **§ 1**  Isertitanit akileraarutit pillugit Inatsisartut inatsisaanni, tak. Namminersorlutik Oqartussat inatsimmut nalunaarutaanni nr. x, x. maj 2025-meersumi, imatut allannguisoqarpoq: |
| **§ 68.** […]  *Imm. 2.*  Akileraaruseriffik kommunitut akileraarfittut isigineqassaaq, imaattoqartillugu:  1) […]  [...]  7) inuk atorfeqarnerminut ilaatillugu illoqarfiit nunaqarfiillu avataanni imaluunniit Namminersorlutik Oqartussat sinnerlugit mittarfiliornerni sanaartugassanut pilersaarusiornermut suliassanut, illuliortiternermut sanaartornermullu suliassanut kiisalu innaallagialersuinermut ikkussuinermullu suliassanut atatillugu suliassanik suliaqartoq, takuuk § 72 a, imm. 1, aammalu sulisoq taanna nunami maani qaammatini siuliini 6-inik kingullerni kommunimut akileraartussaatitaasimanngitsoq, imaluunniit  8) […] | **1.** § 68, im. 2, nr. 7, imatut oqaasertalerneqarpoq:  ” 7) inuk atorfeqarnerminut atatillugu Namminersorlutik Oqartussat sinnerlugit najugaqarfiit piusut avataanni imaluunniit mittarfinnik aamma erngup kingunik nukissiuutinik sanaartornermi sanaartugassanik pilersaarusiornermut, sanaartornermi suliassanut aamma ikkussugassanik ikkussuinermillu suliaqarnermut atatillugu, tak. § 72 a, imm. 1, sulisorlu nunami maani qaammatit arfinillit siuliini kingullerni kommunimut akileraartussaatitaanngitsoq, imaluunniit” |
| **§ 72 a.** Inuit akileraartussaatitaasut, illoqarfiit nunaqarfiillu avataanni imaluunniit Namminersorlutik Oqartussat sinnerlugit mittarfiliornerni sanaartugassanut pilersaarusiornermut suliassanut, illuliortiternermut sanaartornermullu suliassanut kiisalu innaallagialersuinermut ikkussuinermullu suliassanut atatillugu suliassanik suliaqartut aammalu nunami maani qaammatini siuliini 6-inik kingullerni kommunimut akileraartussaatitaasimanngitsut atorfeqarnerminni isertitamik 35 procentiannik Nunap karsianut inaarutaasumik akileraaruteqassapput (ilanngaasiinnginnermi akileraarut). Aningaasarsianit ilanngaateqartoqarsinnaanngilaq, tamatumani aamma ukiuni siusinnerusuni aningaasarsiorfiusuni amigartoorutinik, taamatullu § 4, imm. 2, aamma § 4 e atorneqarsinnaanatik. Aningaasarsiat pissarsiarinerannut, qulakkeerneqarnerannut aammalu ingerlaannarnissaannut aningaasartuutit akileraartussaatitaasumi aningaasarsianut allanut ilanngaatigineqarsinnaanngillat. Aningaasarsianit pissarsiarineqartunut tunngatillugu akileraartussaatitaaneq inaarutaasumik naammassineqassaaq akileraarutinut akiliutaasutigut. | **2.** § 72 a, imm. 1-imi oqaaseqatigiit siulliat imatut oqaasertalerneqarpoq:  “Inuit akileraartussaatitaasut, atorfeqarnerminnut atatillugu najugaqarfiit piusut avataanni imaluunniit mittarfinnik aamma erngup nukinganik nukissiuutinik sanaartornermi Namminersorlutik Oqartussat sinnerlugit sanaartugassanik pilersaarusiornermut, sanaartornermi suliassanut aamma ikkussugassanik ikkussuinermillu suliaqarnermut atatillugu nunami maani qaammatit siuliini arfinilinni kingullerni kommunimut akileraartussaatitaanngitsut isertitamik 35 procentiinik Nunap Karsianut inaarutaasumik akileraassapput (ilanngaasiinani akileraarutit).” |
|  | **§ 2**  Inatsisartut inatsisaat ulloq 1. januar 2026 atuutilersinneqarpoq.  *Imm. 2.* Inatsisartut inatsisaat ukiumit isertitsiviusumit 2026-mit atuuppoq. |